	Ние сме издателство «Друм». Поставили сме си за задача да публикуваме произведения на родната и световната литература, които разкриват Пътищата на различните човешки традиции. Вярваме, че ще съумеем да въплътим мечтите на още много хора — на читатели, жадуващи да намерят важни, необходими за тях книги, които все още не са излезли на български език. Ние сме членове на Българското общество по индианистика «Орловия кръг» и не крием своето пристрастие към историята и културата на северноамериканските индианци. Затова и започваме своята издателска дейност с творби, посветени именно на коренните американски традиции, ала възнамеряваме да представим и други отколешни Пътища на човечеството. Вярваме, че ще подкрепите нашите усилия.
	Можем да заявим, че вече имаме известен опит в публикуването на книги за американските индианци на роден език. Почти всички ние сме участвали като преводачи, редактори и консултанти в българските издания на такива значими произведения като «Един велик шаман говори» от Джон Г. Нейхардт («Астрала», 1995), «Магическата шатра» от Джон Б. Гринел («Шамбала», 1997), «Куцият Елен — търсач на видения» от Джон Куция Елен и Ричард Ърдоус («Шамбала», 1999), «Подиграващият Враните — шаманска мъдрост и сила» от Томас Е. Майлс («Шамбала», 2000), «Ти и Земята сте едно» («Изток-Запад», 2003), «Митове и легенди на северноамериканските индианци» («Изток-Запад», 2005) и др. Настоящият алманах е вторият том на «Гласът на Орела» («Шамбала», 2001).
	Нека заедно се отправим в търсенето на онези Пътища, за които известният духовен водач на народа лакота Ленард Врановото куче каза: «Наричат ги Древните Пътища, но аз мисля, че тяхното истинско название е Вечните Пътища.»
