	«Гласът на Орела» е вторият алманах от едноименната поредица, чието начало бе поставено от Българското общество по индианистика през 2001 г. Очаква ви нова среща със северноамериканските индианци, с техните практики и духовни учения. Онези, които вече са минавали по индианските пътеки, знаят, че посланията и начинът на живот на ирокезите, оджибуеите, чернокраките, не-персе, манданите, лакота, шайените, поуните, кайова, апачите, хопите, чероките и стотиците други коренни американски народи изграждат една богата, никога непрекъсвала традиция, отворена към сърцето на всеки, пожелал да почерпи от нейната мъдрост и сила. Тези, за които срещата с «Гласът на Орела» ще бъде първа, ще останат очаровани от суровата красота на една далечна, но и някак близка по дух действителност, в която на почит е личната сила (медицина), стига тя да не бъде използвана единствено за собствена облага.
	Вторият алманах поставя акцент върху индианските разбирания за войната, върху воинските общества и ритуали, върху военните стратегии и регалии на племената от Великите равнини и Източните лесове на Северна Америка. По-пацифистично настроените пък ще намерят материали за индианските танци, за езика на знаците и индианските игри. Новият «Глас на Орела» ще ви запознае с двама бележити «бели индианци» — Реджиналд и Гладис Лойбин. От страниците на алманаха завладяват с неповторимия си колорит творби на автентичния индиански фолклор; поместени са също и произведения на съвременната коренна американска литература. Отделено е внимание на множество други теми и въпроси, свързани с традиционния индиански начин на живот и световъзприемане. «Гласът на Орела» е книга, подготвена не толкова от изследователи, колкото от последователи на индианската култура — затова, вярваме, че тя ще зарадва и вдъхнови всеки, който търси своите важни отговори и съкровени пътища… или просто нещо различно.
